b'\n_START_ARTICLE_\nLietuvos moksl\xc5\xb3 akademija\n_START_SECTION_\nIstorija\n_START_PARAGRAPH_\nLietuvos moksl\xc5\xb3 akademijos id\xc4\x97ja buvo i\xc5\xa1kelta dar XVIII a. pabaigoje, kai Martynas Po\xc4\x8dobutas su kitais Vilniaus universiteto darbuotojais pareng\xc4\x97 jos k\xc5\xabrimo program\xc4\x85.  Ta\xc4\x8diau j\xc5\xb3 sumanymas nebuvo \xc4\xafgyvendintas. XIX a. pab.\xc2\xa0\xe2\x80\x93 XX a. pr. \xc5\xa1i\xc4\x85 id\xc4\x97j\xc4\x85 puosel\xc4\x97jo Lietuvi\xc5\xb3 mokslo draugijos k\xc5\xabr\xc4\x97jai: Jonas Basanavi\xc4\x8dius, Jonas \xc5\xa0li\xc5\xabpas ir kiti. Projekt\xc5\xb3 \xc4\xafgyvendinimas prad\xc4\x97tas 1939\xc2\xa0m., kai Kaune buvo \xc4\xafsteigtas Lituanistikos institutas._NEWLINE_Akademija, kaip mokslini\xc5\xb3 tyrim\xc5\xb3 centras, \xc4\xafkurta 1941\xc2\xa0m. sausio 16 d. Vilniuje. J\xc4\x85 sudar\xc4\x97 Humanitarini\xc5\xb3, Socialini\xc5\xb3 ir Gamtos moksl\xc5\xb3 skyriai. Prie Humanitarini\xc5\xb3 moksl\xc5\xb3 skyriaus buvo \xc4\xafkurti Lietuvi\xc5\xb3 kalbos, Lietuvi\xc5\xb3 literat\xc5\xabros, Lietuvos istorijos ir Etnologijos institutai._NEWLINE_1944\xc2\xa0m. viduryje akademija buvo u\xc5\xbedaryta, 1945\xc2\xa0m. atkurta jau pagal SSRS Moksl\xc5\xb3 akademijos model\xc4\xaf. Tod\xc4\x97l ji priklaus\xc4\x97 SSRS MA, jos mokslin\xc4\x97 veikla buvo reglamentuojama sovietin\xc4\x97s vald\xc5\xbeios. 1945\xc2\xa0m. veik\xc4\x97 9 institutai: Lietuvi\xc5\xb3 kalbos, Lietuvi\xc5\xb3 literat\xc5\xabros, Lietuvos istorijos, Ekonomikos, Teis\xc4\x97s, Geologijos ir geografijos, Chemijos ir chemin\xc4\x97s technologijos, Biologijos, Eksperimentin\xc4\x97s medicinos institutai._NEWLINE_1946\xc2\xa0m. vasario 20-22 d. \xc4\xafvyko pirmoji moksl\xc5\xb3 akademijos susirinkimo sesija, kurios metu i\xc5\xa1rinktas prezidiumas, nauji tikrieji nariai, nariai korespondentai, institut\xc5\xb3 direktoriai, priimti mokslo tyrimo planai ir numatytos svarbiausios darbo sritys. Toliau steig\xc4\x97 institutus. 1958\xc2\xa0m. akademija \xc4\xafsik\xc5\xabr\xc4\x97 dabartin\xc4\x97se patalpose. _NEWLINE_Iki 1990\xc2\xa0m. vadinosi LTSR moksl\xc5\xb3 akademija. 1989\xc2\xa0m. ruden\xc4\xaf paskelb\xc4\x97 apie atsiskyrim\xc4\x85 nuo SSRS Moksl\xc5\xb3 akademijos, o 1990\xc2\xa0m. kovo m\xc4\x97n. atsisak\xc4\x97 \xc5\xbeinybinio statuso ir pasiskelb\xc4\x97 nuo valstybini\xc5\xb3 ir politini\xc5\xb3 institucij\xc5\xb3 nepriklausoma mokslo organizacija. Tuo metu veik\xc4\x97 17 mokslinio tyrimo institut\xc5\xb3. 1991\xc2\xa0m. vasario 12 d. priimtu \xe2\x80\x9eLietuvos Respublikos mokslo ir studij\xc5\xb3 \xc4\xafstatymu\xe2\x80\x9c buvo oficialiai panaikinti akademijos \xc5\xbeinybos bruo\xc5\xbeai, ji paskelbta savaranki\xc5\xa1ka akademija, o jos sud\xc4\x97tyje buvusios mokslo \xc4\xafstaigos tapo savaranki\xc5\xa1komis mokslo institucijomis. 1993\xc2\xa0m. LR Seimas patvirtino nauj\xc4\x85 akademijos statut\xc4\x85, kuris dar kart\xc4\x85 keistas 2003\xc2\xa0m. 2011\xc2\xa0m. gegu\xc5\xbe\xc4\x97s 19 d. LR Seimas patvirtino nauj\xc4\x85 LMA statuto redakcij\xc4\x85.\n_START_SECTION_\nVeikla\n_START_PARAGRAPH_\nLMA veikia vadovaudamasi LR Seimo patvirtintu statutu bei kitais teis\xc4\x97s aktais. LMA\xc2\xa0\xe2\x80\x93 biud\xc5\xbeetin\xc4\x97 \xc4\xafstaiga, nepriklausoma Seimo, Vyriausyb\xc4\x97s ir jai pavald\xc5\xbei\xc5\xb3 institucij\xc5\xb3 ekspert\xc4\x97 ir patar\xc4\x97ja mokslo bei studij\xc5\xb3, kult\xc5\xabros, socialin\xc4\x97s raidos, \xc5\xabkio, gamtosaugos, sveikatos apsaugos, technologij\xc5\xb3 bei kitais klausimais._NEWLINE_2011\xc2\xa0m. LMA vykd\xc4\x97 bendradarbiavimo sutartis su 25 u\xc5\xbesienio moksl\xc5\xb3 akademijomis ir kitais mokslo centrais, kartu su partneriais \xc4\xafgyvendina \xc5\xa1alies mokslui ir eksperimentinei pl\xc4\x97trai reik\xc5\xa1mingus ES strukt\xc5\xabrini\xc5\xb3 fond\xc5\xb3 projektus. Ji yra Vrublevski\xc5\xb3 bibliotekos steig\xc4\x97ja, leid\xc5\xbeia mokslo darbus, mokslo \xc5\xbeurnalus, informacinius leidinius. Akademija rengia \xc5\xa1alies bei tarptautines mokslines konferencijas, u\xc5\xbesienio mokslinink\xc5\xb3 seminarus, mokslinink\xc5\xb3 susitikimus, akademinius skaitymus, parodas._NEWLINE_Vyriausyb\xc4\x97s pavedimu LMA organizuoja Lietuvos mokslo premij\xc5\xb3 komisijos veikl\xc4\x85, \xc4\xafsteig\xc4\x97 ir teikia 15 vardini\xc5\xb3 mokslo premij\xc5\xb3, skatina jaun\xc5\xb3j\xc5\xb3 mokslinink\xc5\xb3 ir student\xc5\xb3 mokslin\xc4\x99 veikl\xc4\x85 kasmet skirdama po 10 premij\xc5\xb3 jauniesiems mokslininkams, 15\xc2\xa0\xe2\x80\x93 auk\xc5\xa1t\xc5\xb3j\xc5\xb3 mokykl\xc5\xb3 studentams. Nuo 2010\xc2\xa0m. LMA skiria 15 metini\xc5\xb3 stipendij\xc5\xb3 jauniesiems mokslininkams._NEWLINE_Akademija pagal statut\xc4\x85 gali tur\xc4\x97ti 120 tikr\xc5\xb3j\xc5\xb3 nari\xc5\xb3, renkam\xc5\xb3 atviro konkurso b\xc5\xabdu. Nari\xc5\xb3 emerit\xc5\xb3 (jais tikrieji nariai tampa sulauk\xc4\x99 75 met\xc5\xb3 am\xc5\xbeiaus) ir u\xc5\xbesienio nari\xc5\xb3 skai\xc4\x8dius neribojamas.'